N Á R O D N Á    R A D A    S L O V E N S KE J    R E P U B L I K Y
IX. volebné obdobie




1116



NÁVRH VLÁDY


na skrátené legislatívne konanie o vládnom návrhu zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

Cieľom návrhu zákona je úprava niektorých ustanovení zákona, ktoré si na základe aplikačnej praxe vyžadujú zmenu a ich zachovanie môže spôsobiť aj negatívne reputačné následky voči Slovenskej republike.
Návrh zákona sa navrhuje prerokovať v skrátenom legislatívnom konaní z dôvodu existencie mimoriadnych okolností, kedy by pri rokovaní v štandardnom legislatívnom konaní hrozili Slovenskej republike značné hospodárske škody. 

Súčasné procesy verejného obstarávania spolu s nevyhnutnou aktualizáciou rizikového prístupu  sa prejavujú v niektorých aspektoch ako  prekážka v efektívnej implementácii investícií financovaných z fondov Európskej únie. Každé predĺženie tohto stavu zvyšuje riziko dekomitmentu (prepadnutia) finančných prostriedkov z európskych zdrojov v nasledujúcich rokoch  a brzdí kľúčové strategické investície, čím priamo ohrozuje plnenie dôležitých hospodárskych záujmov Slovenskej republiky a rozvoj hospodárstva. 

Navrhované úpravy sú nevyhnutné na zefektívnenie procesu kontroly vykonávanej Úradom pre verejné obstarávanie ako sprostredkovateľským orgánom. 

Návrhom zákona sa súčasne rieši prísľub Slovenskej republiky  vysporiadať sa s námietkami nesúladu definície základného bezpečnostného záujmu podľa § 2 ods. 5 písm. r) zákona o verejnom obstarávaní s európskym rámcom.  Prijatie novej právnej úpravy pravidiel v čo najskoršom termíne je tak nevyhnutné na zníženie rizika, resp. zamedzení vzniku možných finančných strát štátu.

Z dôvodu vyššie  uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa vzhľadom na to, že Slovenskej republike hrozia značné hospodárske škody, uzniesla na skrátenom legislatívnom konaní o  návrhu zákona.



V Bratislave 19. novembra 2025

Slovenskej republiky

